KOMISIJOS SPRENDIMAS
2005 m. rugpjūčio 30 d.
dėl vienos papildomos dienos, kurią pagal Tarybos reglamento (EB) Nr. 27/2005 IVa priedą Vokietijos laivai gali nebūti uoste, skyrimo
(pranešta dokumentu Nr. C(2005) 3153)
(autentiškas tik tekstas vokiečių kalba)
(2005/633/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. gruodžio 22 d. Tarybos reglamentą (EB) Nr. 27/2005, nustatantį 2005 m. tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas, taikomas Bendrijos vandenyse ir Bendrijos laivams vandenyse, kuriuose privaloma nustatyti sugavimo apribojimus (1), ypač į jo IVa priedo 6 punkto e papunktį,
kadangi:
(1)
Reglamento (EB) Nr. 27/2005 IVa priedo 6 punkto a papunktyje nurodyta, kiek dienų tam tikri Bendrijos žvejybos laivai 2005 m. vasario 1 d. - 2005 m. gruodžio 31 d. gali nebūti minėto priedo 2 dalyje nurodytų geografinių zonų uostuose.
(2)
Pagal to paties priedo 6 punkto e papunktį Komisija gali paskirti valstybei narei vieną papildomą dieną, kurią laivas, jeigu jis turi 4 punkto a papunktyje nurodytus žvejybos įrankius, kurių tinklinio audeklo akies kraštinės ilgis yra didesnis nei 120 mm, gali nebūti uoste, remdamasi tos valstybės narės prašymu, jeigu atitinkama valstybė narė sukūrė automatinio žvejybos licencijų panaikinimo dėl pažeidimų sistemą.
(3)
Vokietija pateikė prašymą ir informaciją apie automatinio žvejybos licencijų panaikinimo dėl pažeidimų sistemą žvejybos laivams, turintiems dugninių tralų, velkamųjų tinklų ar panašių velkamųjų žvejybos įrankių, kurių tinklinio audeklo akies kraštinės ilgis yra daugiau nei 120 mm, išskyrus spindulinius tralus.
(4)
Atsižvelgiant į suteiktą informaciją turėtų būti suteikta viena papildoma diena Vokietijos žvejybos laivams, turintiems Reglamento (EB) Nr. 27/2005 IVa priedo 4 punkto a papunktyje nurodytus žvejybos įrankius, kurių tinklinio audinio akies kraštinės ilgis yra daugiau nei 120 mm,
PRIĖMĖ ŠĮ SPRENDIMĄ:
1 straipsnis
Kiekvieną kalendorinį mėnesį laivams iš Vokietijos, turintiems priedugnio tralų, velkamųjų tinklų arba panašių velkamųjų žvejybos įrankių, kurių tinklinio audinio akies kraštinės ilgis yra daugiau nei 120 mm, išskyrus spindulinius tralus, prie Reglamento (EB) Nr. 27/2005 IVa priedo 6 punkto a papunktyje nustatyto dienų skaičiaus pridedama viena papildoma diena.
2 straipsnis
Laivas, kuriam pagal 1 straipsnį yra paskirta viena papildoma diena, negali šios dienos perduoti jokiam kitam laivui, išskyrus kai:
a)
laivas gavėjas visuomet naudoja žvejybos įrankį, kurio tinklinio audinio akies kraštinės ilgis yra daugiau nei 120 mm;
b)
laikomasi Reglamento (EB) Nr. 27/2005 IVa priedo 10 punkte nurodytų sąlygų.
3 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2005 m. rugpjūčio 30 d.